2. ja 3.

Väärentämisen ja piratismin torjunta on yksi komission ensisijaisista tavoitteista. Komissio on jo toteuttanut voimakkaita toimia väärentämisen ja piratismin torjunnan parantamiseksi ja tehostamiseksi. Neuvosto hyväksyi 22. heinäkuuta 2003 komission ehdotuksen (2) pohjalta uuden asetuksen (3), jolla parannetaan tullivalvontaa sekä tehostetaan teollis- ja tekijänoikeuksien rikkomisen torjuntaa. Tämä uusi säädös antaa aikaisempaa laajemman, paremman, yksinkertaisemman ja edullisemman suojan oikeuksien-haltijoille kansallisuudesta riippumatta. Samanaikaisesti lainsäädännön lujittamisen kanssa komissio on halunnut parantaa tullivalvontaa laatimalla uudet perusteet paremmalle riskianalyysille ja pyrkimällä yhdenmukaistamaan ne. Esimerkiksi vuonna 2002 yksinomaan Italian tullihallinto sai haltuunsa lähes 36 miljoonaa väärennettyä tai laittomasti valmistettua tuotetta. Lisäksi komissio toteuttaa toimia pannakseen täytäntöön väärentämisen ja ja tavaroiden laittoman valmistamisen vastaista toimintaa sisämarkkinoilla koskevan toimintasuunnitelmansa (4), joka hyväksyttiin marraskuussa 2002. Toimintasuunnitelmaan kuului keskeisenä osana tammikuussa 2003 esitetty direktiiviehdotus (5), jonka tavoitteena on yhdenmukaistaa teollis- ja tekijänoikeuksien noudattamisen varmistami- seen tähtäävät toimet ja menettelyt sisämarkkinoilla. Ehdotus kattaa rikkomukset, jotka kohdistuvat kaikkiin unionissa yhdenmukaistettuihin teollis- ja tekijänoikeuksiin, myös tavaramerkkeihin ja tekijänoikeuksiin. Ehdotettuja toimia ovat muun muassa kieltotuomiot väärennettyjen tai laittomasti valmistettujen tuotteiden myynnin estämiseksi, tilapäistoimet kuten epäillyn rikkojan pankkitilien jäädyttäminen, oikeusviranomaisten oikeus kerätä todistusaineistoa ja oikeus pakottaa rikkojat maksamaan oikeuksien-haltijoille vahingonkorvausta tulonmenetysten korvaamiseksi. Lisäksi ehdotuksen mukaan jäsenvaltioiden on varmistettava, että kaikkia vakavia teollis- ja tekijänoikeuksien loukkauksia pidetään rikosoikeudellisesti rangaistavina tekoina, joihin liittyy seuraamuksia. Jäsenvaltiot voivat itse päättää oikeuksienhaltijoille suotuisampien toimien hyväksymisestä oikeusjärjestykseensä tai niiden säilyttämisestä siinä. Komissio katsoo, että neuvoston ja parlamentin hyväksyttyä muodollisesti direktiivin yhteisöllä on käytössään tärkeä ja tehokas väline väärentämisen ja piratismin torjumiseksi laajentuneessa unionissa. Lisäksi komissio aikoo esittää vuonna 2004 aloitteen, jonka tavoitteena on hyväksyä puitepäätös, jolla vahvistetaan rikosoikeudellista suojaa väärentämisen torjumiseksi. Tämän aloitteen myötä pyritään määrittelemään vähimmäisehdot väärentämisestä langetettaville vankeusrangaistuksille, erityisesti niissä tapauksissa, joissa rikkomusten taustalla on järjestäytynyt rikollisuus. Lisäksi alalla pyritään optimoimaan poliisi- ja oikeusviranomaisten välinen yhteistyö. Komissio haluaa selventää, että CE-merkintä ei ole laatumerkki. CE-merkintä (conformità europea) osoittaa, että tuote täyttää yhteisössä annettujen asianomaisten teknisten (niin sanottujen uuden lähestymistavan mukaisten) direktiivien vaatimukset ja että voimassa olevat vaatimuksenmukaisuuden arviointimenettelyt on toteutettu asianmukaisuuden todentamiseksi. Kyseisissä direktiiveissä säädetään, että tämän jälkeen jäsenvaltioiden markkinoiden valvonnasta vastuussa olevat viranomaiset tutkivat asian paikkansapitävyyden ja tarvittaessa joko rajoittavat vaatimustenvastaisten tuotteiden saattamista markkinoille tai kieltävät sen kokonaan taikka vetävät kyseiset tuotteet markkinoilta (ks. myös teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä 22. heinäkuuta 1993 tehty neuvoston päätös 93/465/ETY (6) ja yleisestä tuoteturvallisuudesta 29. kesäkuuta 1992 annettu neuvoston direktiivi 92/59/ETY (7)). Neuvostolle ja parlamentille 7. toukokuuta 2003 antamassaan uuden lähestymistavan mukaisten direktiivien täytäntöönpanon tehostamista koskevassa tiedonannossa (8) komissio vahvistaa jäsenvaltioiden olevan vastuussa markkinoiden valvonnasta ja kehottaa parantamaan markkinoiden valvontaa lujittamalla jäsenvaltioiden markkinoiden valvonnasta vastaavien viranomaisten välistä hallinnollista yhteistyötä. Lisäksi yhteisö on jo hyväksynyt toimia, joilla varmistetaan, että kuluttajat eivät sekoita kansallisia tai yksityisiä laatumerkkejä muihin merkintöihin, jotka on suojattu yhteisön lainsäädännössä. Pakkausmerkin-töihin, merkkeihin ja mainontaan sovelletaan esimerkiksi yleisiä sääntöjä, jotka vahvistetaan yhteisön lainsäädännössä, kuten harhaanjohtavaa mainontaa koskevien jäsenvaltioiden lakien, asetusten ja hallinnollisten määräysten lähentämisestä 10. syyskuuta 1984 annetussa direktiivissä 84/450/ETY (9), sellaisena kuin se on muutettuna 6. lokakuuta 1997 annetulla parlamentin ja neuvoston direktiivillä 97/55/EY (10). Sopimattomia elinkeinonharjoittajien ja kuluttajien välisiä kaupallisia menettelyitä koskeva komission direktiiviehdotus (11) sisältää myös säännöksen, joka nimenomaisesti kieltää kaiken sellaisen markkinoinnin, myös vastaavan mainonnan, joka aiheuttaa sekaannusta kilpailijan tuotteiden, tavaramerkkien, kauppa-nimitysten ja muiden erottavien tunnusten kanssa ja todennäköisesti saa kuluttajan tekemään kaupallisen ratkaisun, jota hän ei muuten olisi tehnyt.